“ดาวโจนส์” ร่วงกว่า 200 จุด ผิดหวังผลประกอบการ “ทาร์เก็ต”-ยอดค้าปลีกต่ำกว่าคาด
“ดาวโจนส์” ร่วงกว่า 200 จุด ผิดหวังผลประกอบการ "ทาร์เก็ต" ไตรมาส 2 ทรุดเกือบ 90% และยอดค้าปลีกต่ำกว่าคาด โดย ณ เวลา 21.55 น. ตามเวลาไทย ดัชนีดาวโจนส์อยู่ที่ 33,883.00 จุด ลบ 235.00 จุด หรือ 0.69%
“ดาวโจนส์” ร่วงกว่า 200 จุด ผิดหวังผลประกอบการ "ทาร์เก็ต"- ยอดค้าปลีกต่ำกว่าคาด โดย ณ เวลา 21.55 น. ตามเวลาไทย ดัชนีดาวโจนส์อยู่ที่ 33,883.00 จุด ลบ 235.00 จุด หรือ 0.69%
17 ส.ค. 2565

ผู้สื่อข่าวรายงานว่า ดัชนีดาวโจนส์ดิ่งลง 200 จุดในวันนี้ (17ส.ค.65) ขณะที่นักลงทุนผิดหวังต่อผลประกอบการของบริษัททาร์เก็ต รวมทั้งยอดค้าปลีกของสหรัฐที่ต่ำกว่าคาด โดย ณ เวลา 21.55 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,883.00 จุด ลบ 235.00 จุด หรือ 0.69%
โดยราคาหุ้นทาร์เก็ต ซึ่งเป็นบริษัทค้าปลีกรายใหญ่ของสหรัฐ ร่วงลงกว่า 2% ในวันนี้ หลังเปิดเผยว่า กำไรในไตรมาส 2 ทรุดตัวลงเกือบ 90% เมื่อเทียบกับช่วงเดียวกันของปีที่แล้ว เนื่องจากบริษัทต้องทำการลดราคาสินค้าเพื่อระบายสต็อกจำนวนมากที่ยังคงอยู่ในคลังสินค้า
ก่อนหน้านี้ ทาร์เก็ตสร้างความตื่นตระหนกต่อนักลงทุน หลังเปิดเผยกำไรต่ำกว่าคาดในไตรมาสแรก โดยระบุว่า บริษัทมีกำไรที่ระดับ 2.19 ดอลลาร์/หุ้น ต่ำกว่าที่นักวิเคราะห์คาดการณ์ที่ระดับ 3.07 ดอลลาร์/หุ้น ขณะที่ได้รับผลกระทบจากราคาน้ำมันและค่าขนส่งที่พุ่งขึ้น ส่งผลให้ราคาหุ้นทาร์เก็ตดิ่งลงเกือบ 25% ในการซื้อขายที่ตลาดหุ้นวอลล์สตรีทเมื่อวันที่ 18 พ.ค. ซึ่งเป็นการทรุดตัวรุนแรงที่สุดในรอบ 35 ปี
กระทรวงพาณิชย์สหรัฐเปิดเผยว่า ยอดค้าปลีกทรงตัวในเดือนก.ค. หรือเพิ่มขึ้น 0.0% โดยต่ำกว่าที่นักวิเคราะห์คาดว่าเพิ่มขึ้น 0.1% หลังจากเพิ่มขึ้น 0.8% ในเดือนมิ.ย.
การชะลอตัวของยอดค้าปลีกในเดือนก.ค.ได้รับผลกระทบจากรายได้ที่ลดลงของสถานีบริการน้ำมันอันเนื่องจากการดิ่งลงของราคาพลังงาน
ส่วนยอดค้าปลีกพื้นฐาน ซึ่งไม่รวมยอดขายรถยนต์ น้ำมัน วัสดุก่อสร้าง และอาหาร เพิ่มขึ้น 0.8% หลังจากเพิ่มขึ้น 0.7% ในเดือนมิ.ย.
อย่างไรก็ดี ราคาหุ้นของสโมสรฟุตบอล “ปีศาจแดง” แมนเชสเตอร์ ยูไนเต็ด ที่มีการซื้อขายในตลาดหุ้นวอลล์สตรีท พุ่งขึ้นกว่า 4% ในวันนี้ หลังมีข่าวว่า นายอีลอน มัสก์ ประธานเจ้าหน้าที่บริหารของบริษัทเทสลา อิงค์ แสดงความสนใจที่จะซื้อสโมสรฟุตบอลดังกล่าว
นายมัสก์ได้สร้างความฮือฮาในวันนี้ด้วยการโพสต์ข้อความบนทวิตเตอร์ระบุว่า เขาจะซื้อสโมสรแมนเชสเตอร์ ยูไนเต็ด ก่อนที่จะยอมรับว่าข้อความดังกล่าวเป็นเพียงคำพูดเล่นเท่านั้น
อย่างไรก็ดี ข้อความของนายมัสก์ได้รับการกด like ถึง 573,000 ครั้ง และได้รับการรีทวีตถึง 140,000 ครั้ง
คาดว่านายมัสก์ต้องจ่ายเงินจำนวน 2 พันล้านดอลลาร์ หรือราว 70,000 ล้านบาท หากต้องการซื้อทีมแมนยูฯ ขณะที่แฟนบอลไม่พอใจต่อการบริหารของตระกูลเกลเซอร์ ซึ่งพาทีมตกต่ำในฤดูกาลนี้ ล่าสุดทีมปีศาจแดงอยู่ท้ายตารางพรีเมียร์ลีก โดยไม่มีคะแนนจากการแพ้ในการแข่งขันทั้ง 2 นัดแรก
นักลงทุนจับตาการเปิดเผยรายงานการประชุมนโยบายการเงินประจำวันที่ 26-27 ก.ค.ของธนาคารกลางสหรัฐ (เฟด) ในวันนี้เพื่อบ่งชี้ทิศทางอัตราดอกเบี้ยของเฟด